ועדת הכספים, כנסת 23, פרוטוקול מספר 40, 2020-05-03 10:40

עודד פורר: חברים, אני מחדש את הדיון.

עודד פורר: הנושא הוא המשבר במערכת החינוך והחשיבות בחזרה לפעילות בהתמודדות עם המשבר הכלכלי כתוצאה מנגיף הקורונה.

עודד פורר: האספקט של הדיון הזה הוא מהפן הכלכלי, מהפן הכלכלי שנוגע לחשיבות החזרה למערכת החינוך.

עודד פורר: אני לא אכנס לנושאים הפדגוגיים, לבעיות שיש בתוך מערכת החינוך, לעובדה שבתי הספר לא חוטאו כמו שצריך, לשאלה איך נפתח היום הזה, כי אני מניח שעוד ידברו על זה רבות.

עודד פורר: הבסיס הוא אסטרטגיית היציאה מהמשבר.

עודד פורר: דיברנו על זה שתשימו תכנית, שתראו איך זה קורה, שתראו את הקווים.

עודד פורר: אני יכול להגיד לכם שבמדינות אחרות בעולם המורים קיבלו את המערכת שבוע לפני החזרה ללימודים, הם קיבלו תכנית מסודרת, מתי ואיך.

עודד פורר: אצלנו עד אתמול בערב היו מורים שלא ידעו איפה הם משובצים ומתי, כולל תלמידים שלא ידעו איך הם יגיעו לבתי הספר ומתי, האם בית הספר יתחיל ב-08:00, האם יתחיל ב-09:00.

עודד פורר: כל המערכים היו בשליפה.

עודד פורר: ביום בו מערכת החינוך פסקה לפעול היה צריך לתכנן איך חוזרים חזרה.

עודד פורר: את הנושאים של ריחוק חברתי ידענו, את הנושא של המסכות הכרנו, את הנושא של חיטוי ידיים ידענו.

עודד פורר: התכנית הייתה צריכה להיות ברורה, כולל השלבים.

עודד פורר: אי אפשר להחזיר את המשק לפעילות בלי השלב הראשון של הגיל הרך.

עודד פורר: יש מורים ומורות עם ילדים קטנים.

עודד פורר: איפה תישאר הילדה בת שלוש וחצי?

עודד פורר: אין אפשרות להכניס את סבא וסבתא, אין בייביסיטר.

עודד פורר: אף אחד גם לא רוצה שהילד יבוא למערכת החינוך.

עודד פורר: המערכת הייתה צריכה להחזיר באופן ברור את כולם.

עודד פורר: לא ראיתי שימוש בכל האמצעים העומדים לרשות משרד האוצר ומשרד החינוך כדי להחזיר את המערכת לפעילות מלאה.

עודד פורר: אם הצהרונים מושבתים, למה שלא תיקחו את צוות הצהרונים מ-08:00 בבוקר?

עודד פורר: למה לא לקחת את הסטודנטים ולהפעיל אותם?

עודד פורר: למה לא לקחת את כל הסטודנטים שלומדים הוראה?

עודד פורר: משרד האוצר היה יכול להקצות לזה כסף.

עודד פורר: זה שווה את ה-100, 200, 300 מיליון שקל.

עודד פורר: צריך היה לתת לכל מפעילי הצהרונים שכבר נמצאים, שהם כבר בזיכיון, שכבר עובדים מול הרשויות המקומיות.

עודד פורר: אפשר היה להפעיל אותם מ-08:00 בבוקר, לתת להם לקחת חלק במבצע הזה.

עודד פורר: אם היו נותנים לגוף אחד לתכנן את זה כמבצע ב-16 במרץ מיד כשהבנו שאנחנו נכנסים למשבר, תאמינו לי שזה היה נראה אחרת.

עודד פורר: אין לי ספק שרבים מההורים לא שלחו היום את הילדים שלהם למערכת החינוך.

עודד פורר: אין ביטחון במערכת, הציבור לא מאמין במערכת כשהוא רואה את הברדק הזה.

עודד פורר: הציבור גם לא יודע מה כן ומה לא.

עודד פורר: ביקשתי לדעת מתי מחזירים את הגיל הרך.

עודד פורר: כשאני אומר הגיל הרך, זה לא רק חינוך חובה מגיל שלוש, זה מגיל לידה.

עודד פורר: מה עושה מישהו עם תינוק בן שנה בבית, איך הוא יוצא לעבודה?

עודד פורר: אם דאגתם במפעלים חיוניים לנקודות האלו, אם דאגתם למסגרות, כך היה צריך לדאוג גם פה, כך היה צריך לדאוג שמתחילים קודם כל מהגיל הרך.

עודד פורר: אם מחר אני ארצה להחזיר את המשק לעבודה ולהורים אין מסגרות לילדים הקטנים, המשק לא יוכל לחזור לעבודה.

עודד פורר: מפה היה צריך להתחיל.

אורלי פרומן: מתחילים להיווצר גנים פיראטיים, כי הרשו עד שלוש משפחות שתתאגדנה.

עודד פורר: אני מבקש ממשרד החינוך שיציגו לנו את ההיערכות של משרד החינוך ברמת מדוע לא פתחו גני ילדים ומעונות יום מגיל לידה והאם נלקחה בחשבון האפשרות להשתמש בכל האמצעים – קרן קרב שההורים כבר שילמו, מורות חיילות ומשרד הביטחון שיכול להקצות כוח אדם לטובת העניין הזה, סטודנטים שאפשר להקצות לעניין הזה, כל מערך הצהרונים שיכול לקחת חלק בבתי הספר היסודיים ובגני הילדים.

אינה זלצמן: אני אתייחס לשאלתך לגבי גני ילדים.

אינה זלצמן: היינו ערוכים עם מתווה להפעלה של גני ילדים, אולם משרד הבריאות החליט שגני ילדים לא יחלו בפעימה הזאת.

אינה זלצמן: ברגע שנקבל את האישור מהם, נוכל להפעיל את המתווה גם להחזרת גני הילדים.

עודד פורר: איך המתווה שלכם להחזרת גני הילדים?

אינה זלצמן: אם עכשיו אישרו לנו 17 תלמידים בכיתה, מן הסתם יאשרו לנו גם 17 ילדים בכיתת גן.

עודד פורר: ואז מה?

עודד פורר: איך זה יעבוד?

עודד פורר: שישה ימים בשבוע?

אינה זלצמן: ברגע שנקבל את האישור הסופי ואת ההנחיה של משרד הבריאות, אני אוכל לתת לך תשובה.

אינה זלצמן: נכון לעכשיו אנחנו ערוכים לחלק את הגן לשתי קבוצות.

עודד פורר: וכולם ילמדו כל השבוע?

אינה זלצמן: לא.

עודד פורר: זה בדיוק העניין.

עודד פורר: איך אתם מצפים שזה יפעל?

עודד פורר: גננת שצריכה לבוא לעבודה ויש לה שני ילדים, האחד בן שנתיים, השני בן ארבע, איך היא אמורה לעבוד את כל השישה ימים עם שני הילדים שלה בבית?

עודד פורר: איך זה בנוי במתווה שלכם?

עודד פורר: מי מחליף אותה כשלילדים שלה אין מסגרת?

אינה זלצמן: זה לא בשולחן של משרד החינוך.

עודד פורר: בשולחן של מי?

אינה זלצמן: השולחן של משרד החינוך בא לתת מענים לגני הילדים.

עודד פורר: את הולכת להפעיל את גן הילדים חצי שבוע.

אינה זלצמן: אני הולכת להפעיל את גן הילדים שבוע שלם.

עודד פורר: הילד של הגננת יהיה רק חצי שבוע בגן, נכון?

אינה זלצמן: כן.

עודד פורר: איפה היא אמורה לשים את הילד שלה בן 4 בזמן שהיא גננת שישה ימים?

אינה זלצמן: זה לא לפתחו של משרד החינוך.

עודד פורר: לפתחו של מי זה מונח אם לא לפתחכם?

אינה זלצמן: משרד החינוך לא החליט על מספר התלמידים.

אינה זלצמן: אנחנו חייבים להכין תכנית עבודה שתואמת את מה שאושר לנו על ידי משרד הבריאות.

אינה זלצמן: אם אנחנו יכולים להכניס לגן רק 15 עד 17 תלמידים, זה אומר שאנחנו צריכים לחלק את הילדים שמגיעים.

אינה זלצמן: לא יוכלו להגיע כל הילדים, נצטרך לחלק אותם.

עודד פורר: אינה, את אחראית על הגננת?

אינה זלצמן: נכון.

עודד פורר: איך גננת שהיא אימא לשני ילדים בני שנתיים וארבע אמורה לפעול במהלך השבוע?

אינה זלצמן: כמו כל עובד חיוני אחר שהצליח למצוא פתרון.

עודד פורר: איזה פתרון?

עודד פורר: מה סל הפתרונות שיש?

אינה זלצמן: לא שאלת את השאלה הזאת בנוגע לבני זוג שעבדו בעבודות חיוניות.

עודד פורר: למה לא?

עודד פורר: לא הפעלתם מסגרות לעובדים חיוניים?

אינה זלצמן: הפעלנו מסגרות לעובדים חיוניים דרך שמרטפיות.

עודד פורר: מה המסגרות שכאן אתם מפעילים?

אינה זלצמן: הצלחנו להפעיל את המסגרות לעובדים הרפואיים, אבל זה היה מתווה אחר לגמרי.

עודד פורר: אי אפשר לזרוק את האחריות הזאת מאחד לשני.

אינה זלצמן: נכון, צריך לראות מי אחראי.

עודד פורר: את אחראית על הגננות.

עודד פורר: איזה אפשרויות נשקלו בנושא של פתיחת גני הילדים באופן מלא לאורך כל השבוע?

עודד פורר: מכיתה ד' ומעלה לא לומדים.

עודד פורר: האם שקלתם לקחת את תלמידי א' עד ג', לשים אותם בחטיבות הביניים ואת גילאי הגן לחלק כך שגילאי שלוש, ארבע יישארו בקבוצות שלהם בגן וגילאי חמש יהיו בכיתות בבתי הספר היסודיים?

עודד פורר: האם שקלתם להפעיל את צוות הצהרונים, להפעיל את הצוות של קרן קרב ולגייס מורות חיילות?

עודד פורר: האם נבדקה האופציה הזאת?

אורלי ליימן עיני: יש כמה אופציות להפעלה מהשעה 08:00 בבוקר, כאשר צהרונים היא רק אחת מהן.

אורלי ליימן עיני: הסוגיה הזאת נבחנת באופן משותף על ידי משרד החינוך ומשרד האוצר.

עודד פורר: אתם, משרד האוצר, אמונים על החזרת המשק לפעילות.

עודד פורר: הפתרון שמצאה ממשלת ישראל להחזרת המשק לפעילות הוא שגני הילדים עובדים רק חצי שבוע, שילד נמצא רק חצי שבוע בגן הילדים.

עודד פורר: לא מצאתם את הפתרונות למעונות היום והפעוטונים עד גיל שלוש.

עודד פורר: תסבירו לי איך אתם מצפים להחזיר את המשק לפעילות, כולל את גני הילדים, אם יש גננת שיש לה שני ילדים קטנים.

אורלי ליימן עיני: על המתווה הוחלט באופן סופי בימים האחרונים.

אורלי ליימן עיני: כמו שאמרתם, אנחנו בבחינה מתמדת של כל האפשרויות בשביל לתת מענה כמה שיותר רחב לחזרה של המשק.

אורלי ליימן עיני: שם כרגע הדברים נמצאים.

עודד פורר: האם קיבלתם דרישה או לא קיבלתם דרישה?

עודד פורר: איפה זה עומד?

אורלי ליימן עיני: אנחנו בבחינה מתמדת של כל האפשרויות.

אורלי ליימן עיני: האפשרות שציינת היא רק אחת בתוך סל האפשרויות שיכולות לתת מענה.

עודד פורר: תני לי אפשרות אחת שמחזירה את המשק לפעילות מתוך סל האפשרויות וסל הנושאים שאתם בוחנים.

אורלי ליימן עיני: זה כרגע בשיח מקצועי בין שני המשרדים.

אורלי ליימן עיני: אין שום דבר בשל שאני יכולה להציג כרגע.

אורלי ליימן עיני: אנחנו מכירים את המורכבות, אנחנו מכירים את הצורך.

אורלי ליימן עיני: אנחנו ניתן מענה כמה שניתן.

עודד פורר: עד כמה אתם מכירים?

עודד פורר: עד יום שישי ידענו שהילדים בגנים חוזרים לחצי שבוע.

עודד פורר: כרגע הם גם לא חזרו לחצי שבוע.

עודד פורר: אתם מבקשים מעובדים לחזור לעבוד מבלי שהמשק חזר לפעילות בגילאי הילדים - איך אתם מצפים לעשות את זה?

עודד פורר: האם הציפייה של ממשלת ישראל היא שילדים עד גיל שש יישארו לבד בבית בזמן שההורים יוצאים לעבודה, או שהוסרה המגבלה על המפגש עם הסבא והסבתא כך שהם אלה שיכולים לשמור על הילדים?

דודי מזרחי: תראו, העסק הזה מורכב.

דודי מזרחי: הכי קל להתחיל להטיח האשמות אחד כלפי השני.

דודי מזרחי: אנחנו מדברים גם על גילאי גן וגם על ילדים בכיתות א',ב' ו-ג'.

דודי מזרחי: ברור שיש עובדי הוראה שלא יוכלו לחזור באופן מלא - בין משום שלילדים שלהם אין מענה מלא, בין משום שהם נמצאים בקבוצות בסיכון.

דודי מזרחי: אנחנו נערכים לפתרונות גם עבור ילדי הגן, גם עבור ילדי כיתות א', ב' ו-ג' על ידי שימוש בגננות, על ידי שימוש במורים של כיתות ד', ה', ו-ו'.

דודי מזרחי: צריך להבין שאנחנו מקבלים הנחיות ממשרד הבריאות.

דודי מזרחי: משרד החינוך לא יכול לקבוע את ההנחיות.

אורלי פרומן: דודי, איך אתם נערכים כשאתם לא מדברים עם הגנים הפרטיים?

אורלי פרומן: בעלי הגנים הפרטיים אומרים שאתם לא מדברים איתם.

אורלי פרומן: אם הורי הפעוטות בגילאי לידה עד שלוש והורי הילדים בני שלוש עד שש לא יחזרו לעבודה, אתם יכולים לדבר מהיום עד מחר על החזרת המשק.

אורלי פרומן: המשק לא יחזור לפעילות, כי ההורים מנוטרלים בבית.

אורלי פרומן: בכל שבוע כזה 2.6 מיליארד יורדים לטמיון.

עומר ינקלביץ': במיוחד כשלפני פסח הובטח לנו שתהיה אסטרטגיית חזרה.

דודי מזרחי: בכל הנוגע לגני הילדים אנחנו נערכים לסיוע באמצעות הגננות המשלימות.

עודד פורר: האם הצגתם בפני הממשלה חלופות לחזרה לפעילות?

דודי מזרחי: כמה חלופות.

עודד פורר: מה החלופות שהוצגו?

דודי מזרחי: את החלופות שלנו גזרנו בהתאם לסטנדרט של משרד הבריאות.

עודד פורר: כמה חלופות חזרה הצגתם?

דודי מזרחי: אני גורם שמבצע את ההנחיות של משרד הבריאות, אני לא קובע סטנדרט תקינה של משרד הבריאות.

עודד פורר: התחלתם לעבוד על החלופות רק בשבוע שעבר?

דודי מזרחי: אנחנו עובדים על החלופות מהרגע שנכנסנו למשבר.

דודי מזרחי: אנחנו בשיח רציף מול משרד הבריאות.

דודי מזרחי: זו לא רק סוגיה של הגננות, זו סוגיה של כל המערכת.

דודי מזרחי: אין פה פתרונות קסם.

עודד פורר: את הבעיות אנחנו מכירים.

שי חג'ג': אנחנו שומעים פה בדיון את מה שאנחנו מרגישים כראשי רשויות – שאין פה מי שמנהל את האירוע הזה, שכל משרד מושך לכיוון שלו.

שי חג'ג': בנוגע לנושא ההסעות, שאנחנו אמורים להסיע כבר ביום ראשון, קיבלנו תשובה רק ביום שישי ב-14:00 בצהריים.

שי חג'ג': האם נראה לכם הגיוני שככה מתנהלים משרדי הממשלה?

שי חג'ג': אי אפשר שגננת תבוא לעבודה אם לא תהיה לה מסגרת ולא יהיו לה עובדים חיוניים.

שי חג'ג': אנחנו מוכנים לפתוח מסגרות כאלו.

שי חג'ג': כשמשרד הבריאות ומשרד החינוך יאשרו את זה, אנחנו נפתח מסגרות לעובדים חיוניים – אם זה לעובדי ההוראה השונים, אם זה לעובדים נוספים.

שי חג'ג': נושא נוסף שכואב לי מאוד זה נושא החינוך המיוחד.

שי חג'ג': כולם אומרים שיחזרו לחינוך המיוחד באופן מלא, אבל אף אחד לא אישר את ההסעות בהתאם להנחיות משרד הבריאות.

שי חג'ג': מעל 80% מילדי החינוך המיוחד לא מוסעים היום - זו חלמאות.

שי חג'ג': זה הנושא הכי רגיש כרגע.

שי חג'ג': צריך שמשרד האוצר ישב יחד עם משרד החינוך, כדי לשחרר את התקציב לטובת ההסעות בחינוך המיוחד.

זאב גולדבלט: תודה רבה על הדיון הזה.

זאב גולדבלט: מימון הסעות לילדים במועצות האזוריות ומימון הסעות לילדים בשכונות מעוטות יכולת – אין לזה פתרון.

זאב גולדבלט: מדובר על מאות אלפי ילדים שאין להם מענה.

זאב גולדבלט: מאחר וכעת הפעלת המערכת היא רשות, כפי שהבהיר גם המנכ"ל וגם שר החינוך, האם למימון החל"ת לאחד משני ההורים בכל בית אב - בין אם הוא עצמאי ובין אם הוא שכיר, נותנים את הדעת?

זאב גולדבלט: אנחנו מבקשים שהכנסת תורה או משרד האוצר יורה על איסור למעסיקים לפטר הורים בתקופת החירום אלא באישור השר.

זאב גולדבלט: צריך שיהיה תקצוב לרשויות בגין ציוד מגן, ניקיון והיגיינה עבור צוותי החינוך והילדים בכל מוסדות החינוך, ואני מדבר גם על בתי הספר היסודיים וגם על גני הילדים כשייפתחו.

זאב גולדבלט: אנחנו מבקשים תקצוב כוח אדם נוסף בהתאם ליחס הקיים היום.

זאב גולדבלט: אני מזכיר שההנחיה כרגע של משרד החינוך היא פיצול כיתות ופיצול גנים - מדובר על הכפלה של כוח האדם.

זאב גולדבלט: האם אפשר לתת מענה לתקצוב של אותו כוח אדם נוסף?

זאב גולדבלט: כבר עכשיו צריכים לתת את הדעת על תקצוב של ימי הלימוד המלאים בחודשים יולי ואוגוסט, כדי להשלים את הפערים בחודשיים שחלפו מהרגע שהמגיפה השתלטה על חיינו.

זאב גולדבלט: ואני מדבר על תקצוב במימון מלא.

זאב גולדבלט: תקצוב למפעילי הצהרונים.

זאב גולדבלט: גם הצהרונים קיבלו הנחיה או יקבלו הנחיה לבצע פיצול לקבוצות קטנות.

זאב גולדבלט: גם כאן צריכים לתת להם איזה שהוא פיצוי, כדי שהם יוכלו לספוג כוח אדם נוסף.

זאב גולדבלט: צריכים לתת את הדעת לאיך מתקצבים בחודש אוגוסט את ההכנה של ילדי הגנים שצריכים לעלות לכיתות א', בתקווה שעד ספטמבר המחלה תצא מחיינו.

מאיר אסרף: אני רוצה להודות לוועדה על קיום הדיון, זה דיון חשוב מאוד.

מאיר אסרף: אכן יש כל מיני בעיות ודברים שעדיין לא נפתרו.

מאיר אסרף: פנינו לכל הגורמים, הצפנו בעיות נוספות שלא העלו כאן.

מאיר אסרף: קיבלנו הרבה מאוד פניות עם שאלות ותהיות ואנחנו מקווים שבמהלך היום נצליח להסדיר חלק מהדברים.

עודד פורר: יש משהו ספציפי?

מאיר אסרף: הבעיה של עובד הוראה שיש לו ילדים שהוא צריך לדאוג להם.

עודד פורר: איפה אתם עומדים בנוגע לבית ספר של החופש הגדול?

מאיר אסרף: אנחנו תומכים בבית הספר של החופש הגדול.

אורלי פרומן: האם יש הסכם ששנת הלימודים תסתיים ב-30 ביולי, לא ב-30 ביוני, מעבר לתשעת הימים שכבר הוסכם איתכם?

מאיר אסרף: אין כרגע שום הסכם חדש שנחתם.

מאיר אסרף: אני לא חוזר מהדברים שאמרה מזכ"לית הסתדרות המורים יפה בן דוד באותו ראיון בערוץ 12.

מאיר אסרף: הסתדרות המורים מתנגדת לכך שעובדי הוראה ילמדו מעבר לתשעה ימים שכבר ניתנו בחינם במסגרת ההסכם הקיבוצי.

מאיר אסרף: אנחנו מקווים שיאמצו פתרונות שיאפשרו לנו לחזור ללימודים כבר עכשיו, כדי להחזיר את המצב לשגרה.

מאיר אסרף: לגבי הקיץ, הפתרון הוא בית ספר של החופש הגדול.

מאיר אסרף: כבר דנו בעבר באותו בית ספר של החופש הגדול.

עומר ינקלביץ': אני רוצה להודות למורים על המאמצים הכבירים בתקופה המקוונת וגם כרגע בחזרה.

עומר ינקלביץ': הייתה צריכה להיות במדינת ישראל תכנית מסודרת לשנת חירום, אבל לא הייתה.

עומר ינקלביץ': לפני פסח ביקשנו שתהיה היערכות לחזרה.

עומר ינקלביץ': הבטיחו לנו שתהיה אסטרטגיה מסודרת.

עומר ינקלביץ': כפי שהיושב-ראש אמר, אין אסטרטגיה, יש ברדק אחד גדול, אף אחד לא מוצא מימינו ומשמאלו.

עומר ינקלביץ': מה קורה עם מורות בהריון?

עומר ינקלביץ': את המורים שנמצאים בסיכון שולחים לרופא תעסוקתי.

עומר ינקלביץ': אם כדי להגיע לרופא תעסוקתי צריך להמתין שבועות, מה הפתרון?

עומר ינקלביץ': הם ימתינו שבועות?

עומר ינקלביץ': אין פתרון לדבר הזה.

עומר ינקלביץ': מה קורה עם חיטוי בתי ספר?

עומר ינקלביץ': לא יצאו שום הנחיות איך מחטאים, מה עושים.

עומר ינקלביץ': אין הנחיות על מיגון.

עומר ינקלביץ': מה קורה באזורים שמוגדרים כ"אזורים אדומים"?

עומר ינקלביץ': מה קורה בבתי הספר שם?

עומר ינקלביץ': הסיפור מול הסתדרות המורים לא מצליח להיפתר, לא יושבים ולא מדברים.

עומר ינקלביץ': הסיפור של תשעת הימים שהם מוכנים לתת – אני הבנתי מהמזכ"לית וממי ששוחחתי איתו מהסתדרות המורים שהם מוכנים לדבר על חודש יולי כחודש שבו יחזרו ללימודים, רק צריך לדבר ולהגיע להסדר - איך משלמים את זה?

עומר ינקלביץ': צריך למצוא את הפתרון לגבי יולי.

עומר ינקלביץ': לגבי הסיפור של בית הספר של החופש הגדול – בשנה שעברה עמד התקציב על 260 מיליון שקל לכיתות א' עד ג'.

עומר ינקלביץ': צריך להפוך את בית הספר של החופש הגדול ל-א' עד ו', למצוא את הפתרון לדבר הזה, להוסיף תקציב של 56 מיליון שקל.

עומר ינקלביץ': הפתרון צריך להיות שבית הספר של החופש הגדול יישאר בית ספר של החופש הגדול, רק שיוסיפו לו את תשעת הימים, יוסיפו לו מתנדבים, יוסיפו לו סטודנטים.

עומר ינקלביץ': יש כל כך הרבה סטודנטים להוראה שיהיו שמחים לבוא וללמד.

עומר ינקלביץ': צריך להפוך את חודש יולי לחודש יותר מסודר.

עומר ינקלביץ': צריך מאוד להיזהר שלא תתחלנה להיפתח כל מיני קייטנות פיראטיות וההורים שוב יצטרכו להוציא כספים כדי לחזור למקום העבודה שלהם.

עומר ינקלביץ': גם פה אנחנו צריכים לתת מענה, כי ההורים בסופו של יום רוצים לחזור לעבודה.

עומר ינקלביץ': נושא מאוד חשוב זה הנושא של הילדים החולים.

עומר ינקלביץ': הילדים החולים בבתים לא חוברו ללימודים מקוונים.

עומר ינקלביץ': אני מבקשת לחבר אותם ללימודים מקוונים.

עומר ינקלביץ': יש הרבה ילדים חולים שלא חוזרים ללמוד במסגרת.

עומר ינקלביץ': העמותה שמטפלת בזה טוענת שהיא לא קיבלה תקציב, ואילו משרד החינוך טוען שהיא קיבלה תקציב מלא.

עומר ינקלביץ': את הסיפור של הילדים החולים חייבים לפתור.

עומר ינקלביץ': נושא שחייבים לטפל בו זה הנושא של המוכש"ר.

עומר ינקלביץ': לא טיפלו בנושא של החזרת תשלומי הורים.

עומר ינקלביץ': בכל בתי הספר החזירו תשלומי הורים להורים, אבל דווקא במוכר שאינו רשמי, ששם הקושי הכלכלי יותר גדול, לא החזירו את תשלומי ההורים.

עומר ינקלביץ': אני מבקשת שגם זאת סוגיה שתיפתר.

אורלי פרומן: קשה להתעלם ולא לראות בדיון הזה שכל המשבר הזה לא מנוהל כמו שצריך, שאין מי שיושב ורואה את כל התמונה כולה.

אורלי פרומן: המטרה היא החזרת המשק לפעילות, כאשר המפתח הוא מערכת החינוך מגיל לידה ואילך.

אורלי פרומן: צריך לקחת בחשבון שבלי מערכת החינוך מנטרלים הורים, מנטרלים נשים.

אורלי פרומן: הנשים תהיינה אלו שתפגענה מכל ההסדרים האלה, כי א', הן מאיישות את רוב מערכת החינוך, וב', הן האחרונות לצאת חזרה לעבודה כאשר צריך להישאר עם הילדים בבית.

אורלי פרומן: אני לא ארד מהנושא של הגנים הפרטיים והמעונות.

אורלי פרומן: כשלא מדברים עם בעלי הגנים הפרטיים, כשלא מסדירים את הבסיס הכי חשוב, נוצרות מסגרות בייביסיטר פיראטיות.

אורלי פרומן: אנחנו לא רוצים להגיע עוד פעם לסיפור של כרמל מעודה.

אורלי פרומן: לא כל אחד יכול לפתוח פעוטון או משפחתון לא מבוקר וללא רישוי, כאשר זה מה שקורה כרגע כדי לתת מענה.

אורלי פרומן: יש גנים פרטיים שלא מחזיקים מעמד וכבר נסגרו.

אורלי פרומן: האוצר צריך לסגור איתם את הפיצוי הכספי ואת אופן החזרה, זאת כמובן בתיאום עם משרד הבריאות.

אורלי פרומן: הרשויות המקומיות והמועצות האזוריות צריכות לקבל את ההנחיות, הן אלו שצריכות לתפעל את המערכת, כי הן מכירות את המערכת שלהן הכי טוב.

אורלי פרומן: בחלק מהרשויות באו הורים כדי לנקות בתי ספר - מה זה צריך להיות?

אורלי פרומן: כל בית ספר וכל גן ילדים צריך לעבור חיטוי כמו שצריך, לא שההורים יעשו את זה.

אורלי פרומן: כל הכבוד לראש העיר תל אביב, רון חולדאי, שיצא ראשון, ובעקבותיו גם אחרים, ואמר: "אם נתתם את ההנחיות ביום שישי בצהריים, אני אפתח כאשר אני אהיה מוכן".

אורלי פרומן: צריך לזכור שכל שבוע שמערכת החינוך מושבתת גורע מהתוצר של המשק 2.6 מיליארד שקל.

אורלי פרומן: תעשו את סדרי העדיפויות, ריבונו של עולם.

אורלי פרומן: אל תדברו על ממשלה מנופחת ותתקמצנו על כל שקל שצריך להעביר למערכת שהיא חיונית להפעלת המשק.

אורלי פרומן: אני רוצה להעלות נושא שהוא לא פחות חשוב כדי לאפשר את האוורור הזה והחזרה של הילדים לשגרה, וזה לפתוח את בתי הספר למחול אחר הצהריים.

אורלי פרומן: שם אפשר להקפיד על מרחק, אפשר להקפיד על הרבה דברים.

עודד פורר: דיברנו על זה בהקשר של פתיחה של עסקים, של חדרי כושר.

אורלי פרומן: תחת ההגבלות של מסכות, ג'ל, מרחק.

אורלי פרומן: אם אתה שולח ילד לחוג מחול אחר הצהריים, אתה מקבל ילד חדש אחרי שעה של אוורור.

אורלי פרומן: כרגע משרד הבריאות מתעקש לא לפתוח לפני ה-17 במאי.

אורלי פרומן: צריך להיאבק שזה יהיה הרבה יותר מוקדם.

ניר ברקת: לא התרשמתי שנכון לעכשיו משרד החינוך והרשויות המקומיות יודעים להגדיר, יודעים לחדד מה הנתיב הקריטי של הצרכים.

ניר ברקת: אני שומע צורך ברור למשאבים, רק הוא עדיין לא מחודד.

ניר ברקת: הוא לא מחודד לרמה כזאת שנדע בוועדת הכספים מה הצרכים האמיתיים, שנדע לכמת אותם בכסף.

ניר ברקת: התפיסה האוצרית באה ואומרת: "בוא נראה מה יהיה.

ניר ברקת: אם לא חייבים, לא נשים את הכסף.

ניר ברקת: בסוף נראה למי צריך לסייע".

ניר ברקת: אני חושב שאת התפיסה הרה-אקטיבית הזאת צריך להחליף לתפיסה פרו-אקטיבית של להנחות, להוביל, לדעת לעזור למשרד החינוך, לרשויות המקומיות, לדעת להגיד מה הצורך האמיתי לפי השינוי שיש בעקבות הקורונה, מה העלויות שלו, איך מתחלקים בין הרשויות המקומיות לאוצר, איך מתחלקים עם משרד החינוך.

ניר ברקת: לא שמענו שיח כזה.

ניר ברקת: לא שמעתי שיח מקצועי.

ניר ברקת: כשהייתי ראש עיר דרשתי מאנשים לבוא ולהציג צורך אמיתי, להגדיר היטב את הדברים, על מנת שנוכל לחדד אותם ולהבין מה עושים.

ניר ברקת: האוצר מידי פעם בא ומסביר מה הוא נותן.

ניר ברקת: אנחנו יודעים מה הוא לא נותן בתחומים העסקיים.

עודד פורר: גם את מה שהוא אומר שהוא נותן הוא לא תמיד ניתן.

ניר ברקת: קודם כל תגיד שאתה נותן.

ניר ברקת: אנחנו חיים את השטח, חברי הכנסת מכל הסיעות חיים, יודעים, פונים אלינו כולם עם המצוקות והאתגרים, אפרופו הרביזיה שעדיין באוויר ועוד לא פתורה.

ניר ברקת: חברים, אנחנו מכירים מצוקות.

ניר ברקת: משרד האוצר לא מתייחס ל-25% מהעסקים.

ניר ברקת: הם לא קיבלו שום אשראי מהמדינה.

ניר ברקת: זה אותם עסקים שהם פצועים קשה.

ניר ברקת: בממוצע בשנה נסגרים 40,000 עסקים.

ניר ברקת: 15,000 פושטים רגל.

ניר ברקת: אם לא נעשה כלום, השנה יהיה פי שניים וחצי, פי שלושה עסקים בסכנת סגירה.

ניר ברקת: העסקים שהם בסכנת סגירה הם עתירי כוח אדם - מסעדות, מלונאות.

ניר ברקת: האוצר מסביר מה הוא כן נותן, אבל הוא לא אומר מה הוא לא נותן לפצועים הקשה.

ניר ברקת: אני חושב שאנחנו צריכים לעשות עוד סיבוב אחד – שגם הרשויות המקומיות, גם הגננות יגדירו מה הפערים, כדי שנוכל לדעת לעזור להם.

ניר ברקת: צריך לעשות פה עבודת מטה.

ניר ברקת: אם היא לא תיעשה במשרד האוצר, יכול להיות שאנחנו נוכל לעשות על-מנת לקדם את הפתרונות האמיתיים.

ניר ברקת: אני יוצא מכאן, לצערי הרב, עם סימני שאלה, לא עם סימני קריאה.

יוסף ג'בארין: קשה להתרשם שיש כאן אסטרטגיה ברורה של חזרה ללימודים.

יוסף ג'בארין: נאמרה המילה "ברדק", "כאוס".

עודד פורר: קל להתרשם שאין.

יוסף ג'בארין: אפשר בהחלט להתרשם שאין.

יוסף ג'בארין: אשתי היא מורה.

יוסף ג'בארין: היום היא חזרה לבית ספר עם כמעט אפס הנחיות לגבי מה יקרה שם, איך הם יתמודדו, מה הנהלים, מה הם יעשו.

יוסף ג'בארין: אפילו סוגיות בסיסיות של תקציבים שנדרשים כדי להכין את בית הספר בכל מה שקשור לאמצעי ההיגיינה, חומרי חיטוי, דברים בסיסיים שהייתי מצפה שהמערכת תיתן עליהם תשובה עוד לפני פתיחת בתי הספר – אני פשוט לא רואה את זה קורה.

יוסף ג'בארין: שלא לדבר גם על איך מחלקים את התלמידים, מי ילמד היום, מי ילמד מחר.

יוסף ג'בארין: כל השאלות האלו היו אמורות להיות פתורות לפני שמחליטים על פתיחת שנת הלימודים.

יוסף ג'בארין: אני חייב גם לציין את העובדה שבמערכת החינוך הערבית החליטו לא לחזור בשלב הזה ללימודים, וזה בגלל חוסר המוכנות לחזור בצל העובדה שהמחלה עדיין מתפשטת בקצב יחסי גבוה.

יוסף ג'בארין: הדבר העיקרי הוא שלראשי הרשויות המקומיות הערביות אין את התקציבים כדי להכין את מערכת החינוך לקליטת התלמידים וציבור המורים - נדון בזה בטח מחר בישיבה מיוחדת.

יוסף ג'בארין: כשיש שביתה ברשויות המקומיות הערביות, אין מה לדבר על החזקת המערכת והחזרת התלמידים והמורים.

יוסף ג'בארין: צריך למצוא תשובות לכל הנושאים האלה.

אנדרי קוז'ינוב: בשבועות האחרונים נסגרו כ-2,000 גנים ומעונות יום.

אנדרי קוז'ינוב: במתכונת החזרה הזאת של משרד האוצר ומשרד הבריאות לא כלכלי מבחינת הגנים והמעונות לחזור.

אנדרי קוז'ינוב: זה לא כלכלי להפעיל גן עם 15 ילדים לחצי שבוע.

אנדרי קוז'ינוב: אי אפשר גם להשית את העלות על ההורים.

אנדרי קוז'ינוב: הגנים גם לא יכולים לסבסד את זה בעצמם.

אנדרי קוז'ינוב: גם הפיצוי על 30% מההפסדים הקשיחים לא התקבל, כי רואים את הגנים, המשפחתונים והפעוטונים כעסק, לא כממסד חינוכי.

אנדרי קוז'ינוב: צריכה להיות מצד האוצר חשיבה יותר רוחבית’ לא להגדיר את כל המערכת הזאת: פה זו חברה, פה זו עמותה, פה זה עצמאי.

אנדרי קוז'ינוב: כפי ששמעתי בחדשות, יפעילו שירותים נפרדים.

אנדרי קוז'ינוב: יתחילו לבנות שירותים?

אנדרי קוז'ינוב: אלה מבנים של שניים, שלושה חדרים.

אנדרי קוז'ינוב: ל-30 ילדים יש תאי שירותים מסוימים, אי אפשר לבנות נוספים.

אנדרי קוז'ינוב: אי אפשר את הילדים הקטנים האלה להפעיל בכיתות הנמוכות של בתי הספר, כי הכיתות האלו לא מותאמות לגיל הרך.

עודד פורר: אפשר להתאים, זו לא בעיה.

אנדרי קוז'ינוב: זה תהליך.

עודד פורר: ידענו במהלך מרץ שאם נחזור למציאות של שגרה - היא תהיה שגרה אחרת.

עודד פורר: ידענו שנידרש להסתובב עם האלכוג'ל הזה ולחטא כל דבר, ידענו שככל הנראה מסיכות יהיו חלק מחיינו, ידענו שריחוק חברתי יידרש.

עודד פורר: אפשר היה להפעיל תכנית במשך חודש ימים, תכנית שדורשת חשיבה אחרת.

עודד פורר: פשוט אין.

אנדרי קוז'ינוב: זה דורש דרישה תקציבית גם מהאוצר.

עודד פורר: ב-14:00 בצהריים ביום שישי מעבירים לרשויות המקומיות את ההנחיות.

אנדרי קוז'ינוב: שהאוצר יכין תכנית עם דרישה תקציבית.

אנדרי קוז'ינוב: הגנים והפעוטונים רוצים פיצוי של כ-1,000 שקל לילד על כל תקופת הקורונה.

אנדרי קוז'ינוב: זה מבחינתם עוד איכשהו יאפשר להם לפעול הלאה.

עודד פורר: האם נשקל כיצד לתת לגנים הפרטיים פיצוי, מה שהעלה פה חבר הכנסת קוז'ינוב, והאם נשקלה האפשרות שלהם לגשת לקרן ההלוואות?

עודד פורר: רבים מהגנים האלה מאוגדים כחברות לתועלת הציבור או כעמותות.

אנדרי קוז'ינוב: הלוואות מהקרן זה לא פתרון מיטבי עבור הגנים, כי אין להם את מרווח הרווח, הם לא יכולים להגדיל את הרווח העתידי.

ניר ברקת: מה יעשו ההורים אם הם יסגרו?

עודד פורר: אינה, התייחסותך.

עודד פורר: אני אשמח לדעת מה היא פקודת המבצע, כיצד העסק פועל, מתי הופץ לכל מנהל, מנהלת וראש רשות.

אינה זלצמן: שלחנו את המקרים הראשונים המאוד מאוד מפורטים לשטח כבר ב-28 לאפריל.

אינה זלצמן: קדמה לכך עבודה מאוד הדוקה עם השלטון המקומי, עם ועדי ההורים לכל גיל - אם זה היסודי, אם זה החינוך המיוחד.

אינה זלצמן: לא בכדי אנחנו גם רואים רשויות ובתי ספר שהחלו היום ופתחו את שעריהם, למרות שאמרנו שהחזרה תהיה מדורגת.

אינה זלצמן: חשוב לי להגיד מילה טובה לכל השותפים לדרך על איך לאור ההנחיות והמגבלות של משרד הבריאות חזרנו ועשינו את זה ביחד.

אינה זלצמן: להגיד שזה הגיע ברגע האחרון - אני חושבת שזה קצת מחטיא את המציאות שהייתה פה.

עודד פורר: כולנו פה גם הורים לילדים.

עודד פורר: לחלקנו יש גם בני משפחה בתוך המערכת.

עודד פורר: ההנחיות הסופיות התקבלו במוצאי שבת.

עודד פורר: אני ידעתי אם לבת שלי יש הסעה רק במוצאי שבת.

עודד פורר: גם זה היה עם שינויים מיום שישי ליום שבת.

עודד פורר: הבת שלי היא מברות המזל שיש לה הסעה.

עודד פורר: לא לכולם יש הסעה.

אינה זלצמן: אני מזכירה לך שהצו נחתם רק בשבת.

עודד פורר: זה חלק מהעניין.

אינה זלצמן: את המקרים הראשונים שלחנו עוד לפני כן.

אינה זלצמן: אני יכולה להראות מאות ואלפים של מנהלים שהכינו כבר את המערכות, שנערכו עם חלוקת כוח אדם, ששלחו הודעות לתלמידים, שהגיעו אליהם כדי לנקות את בתי הספר.

אינה זלצמן: זה לא צמח פתאום, זה צמח בגלל העבודה שעשינו, בגלל המתווים הראשוניים.

אינה זלצמן: בכל מקום אמרנו שזה מתווה ראשוני, שעוד לא נחתם הצו.

אינה זלצמן: לא השארנו את השטח מופקר.

אינה זלצמן: כשהתקבל ונחתם הצו והיה צריך לערוך מספר שינויים לאור השינויים שהיו שם, שלחנו שוב את המתווים המעודכנים.

עודד פורר: תשלומי הורים.

אינה זלצמן: הוצאנו הנחיה.

אינה זלצמן: על זה ישבנו גם עם השלטון המקומי, גם עם ההורים.

אינה זלצמן: ביקשנו כשהתחילו להחזיר את האנשים לעבודה - שתהיה עדיפות להחזיר את כל מי שאמון על המזכירות, את כל מי שאמון על הנושא של תשלומי הורים, על מנת שאת התשלומים שצריך להחזיר יתחילו להחזיר להורים.

אינה זלצמן: הם חזרו ראשונים.

אינה זלצמן: הנושא כבר מטופל.

עודד פורר: מה לגבי מה שהעלתה פה חברת הכנסת ינקלביץ' במוכר שאינו רשמי.

עומר ינקלביץ': במוכש"ר לא הוחזר.

עומר ינקלביץ': גם לא איפשרו להוציא את המורים שם לחל"ת.

אינה זלצמן: אני צריכה לחזור אליכם לגבי זה, אין לי תשובה כרגע.

עומר ינקלביץ': זה לא הוחזר.

דודי מזרחי: אנחנו ממשיכים לתקצב את המוכש"ר באופן מלא לאורך כל התקופה.

דודי מזרחי: לגבי המוכר שאינו רשמי, וחידדנו את ההנחיה, אמרנו שאין לשלם על שירות שלא ניתן.

דודי מזרחי: במוכר שאינו רשמי משרד החינוך מתקצב את בתי הספר ב-75%, לא ב-100%, לכן יש יתרה של 25%.

דודי מזרחי: את היתרה הזאת משרד החינוך מאפשר, בהתאם לאישור של הכנסת, להורים לממן, וזו הסיטואציה בחלק לא מבוטל מבתי הספר.

דודי מזרחי: לגבי הדלתא הזאת של ה-25% שממומנת על ידי ההורים, אין החזר של המדינה.

דודי מזרחי: עבור הרכיב הספציפי הזה אין מענה, אף אחד לא מחזיר את התשלום הזה להורים.

עודד פורר: אורלי, את יכולה להתייחס לגנים הפרטיים בכל הנוגע לקרן ההלוואות ולסיוע?

עודד פורר: אמר נכון חבר הכנסת קוז'ינוב - גן כזה שהוא קריטי לחזרה לפעילות, לא יכול לעבוד בעלויות הקיימות.

אורלי ליימן עיני: הנושא של מעונות היום והפעוטונים נמצא באחריות משרד הרווחה, לא באחריות משרד החינוך.

אורלי ליימן עיני: מחר יש דיון בוועדת הרווחה על הנושא.

עודד פורר: זאת לא תשובה.

אורלי פרומן: כבר היה דיון ב-22 לחודש.

אורלי פרומן: למה אין החלטות?

עודד פורר: יש לכם כוונה לתקצב את זה?

עודד פורר: הדיון הזה הוא דיון שעוסק בחזרה של מערכת החינוך והחשיבות בחזרה לפעילות בהתמודדות עם המשבר הכלכלי.

עודד פורר: אני לא ועדת חינוך ולא ועדת רווחה.

עודד פורר: המשמעות של חזרה לפעילות היא שהורים לילדים מגיל אפס עד הגיל שבו הם יכולים להישאר לבד יוכלו לצאת לעבודה.

עודד פורר: להגיד לי שיהיה דיון בוועדת הרווחה - לא תשובה.

אורלי ליימן עיני: אני רפרנטית של משרד החינוך, אני יכולה לענות על גילאי שלוש עד 18.

אורלי ליימן עיני: הרפרנט הרלוונטי שמתעסק בגילאי אפס עד שלוש לא נמצא.

אורלי ליימן עיני: אני יכולה להעביר לו את השאלות, או שהוא יוכל להתייחס מחר בוועדה שנקבעה.

אורלי פרומן: אני יכולה להקריא מה אמר הרפרנט הספציפי לגבי גנים פרטיים ב-22 לאפריל.

אורלי פרומן: הוא אמר, ואני מצטטת: "הגנים הפרטיים יהיו זכאים למענק גבוה מאוד, עד כ-30% מהמחזור החודשי שלהם עבור חודשים מרץ ואפריל, במסגרת מענק הסיוע לעסקים שהמדינה נותנת.

אורלי פרומן: הם יקבלו סיוע כמו שאר העסקים הפרטיים.

אורלי פרומן: אנחנו לא מתחילים לדבר עם כל אחד בנפרד, כי אז נצטרך לתת פתרון פרטני".

עודד פורר: אורלי, הסגן הרלוונטי באגף התקציבים מטפל גם בחינוך וגם ברווחה, נכון?

אורלי ליימן עיני: לא.

עודד פורר: אני מבקש שיבוא לפה נציג של הרווחה.

אורלי פרומן: אותו נציג אומר כך: "אני אומר בכנות, אני לא יכול להתחייב שההורים לא ישלמו תשלומים נוספים לגנים.

אורלי פרומן: אם יהיה צורך בסיוע נוסף, נבחן את זה".

אורלי פרומן: מה זאת אומרת "ההורים"?

אורלי פרומן: ההורה ישלם גם ככה רק חצי מהשבוע, מה שיגרום להפסדים בגנים.

אורלי פרומן: עכשיו הם רוצים שישלמו עוד?

אורלי פרומן: אני מזכירה לכם, התשלום לחודש הוא 3,500 שקל לגן פרטי.

עומר ינקלביץ': דודי, אתה טוען לגבי ה-75% שההורים שילמו.

עומר ינקלביץ': בכל התקופה הזאת לא היה יום לימודים ארוך, לא היו הסעות.

עומר ינקלביץ': ההורים משלמים על שירות שהם לא מקבלים.

עומר ינקלביץ': צריך היה למצוא מימון לדבר הזה.

עומר ינקלביץ': הילדים לא קיבלו את התשתית שההורים שילמו עליה.

עודד פורר: דודי, אני אשמח אם תתייחס גם לנושא ההזנה בגני הילדים.

דודי מזרחי: בנושא ההזנה אין סוגיה תקציבית בכלל, רק היבט בריאותי.

דודי מזרחי: כשנחזיר את הצהרונים נצטרך גם להחזיר את ההזנה בתיאום עם משרד הבריאות.

דודי מזרחי: לגבי שאלתה של חברת הכנסת - אם יש מקום שבו נהגו לא כשורה והמשיכו לגבות בגין שירות שלא ניתן, בין אם זה מסגרות אחר הצהריים שלא פעלו, בין אם זה חוגים וכיוצא בזה, זה לא תקין, צריך לטפל בזה.

דודי מזרחי: הדבר היחידי שהמשרד התייחס אליו זה ההשלמה של שכר הלימוד מ-75% ל-100%, שזה תשלום שלא יוכל להיות מוחזר להורים מאחר וזו התשתית שעל בסיסה מעסיקים את המורים.

מאיר אסרף: פנינו גם ביום שישי, גם אתמול וגם היום בבוקר למשרד הבריאות בבקשה לקבל מענה.

מאיר אסרף: להבדיל ממשרד החינוך ששם אנחנו נמצאים בשיח מתמיד ומקבלים מענה כמעט מידי, רוב התשובות ממשרד הבריאות שנוגעות לתנאי העבודה של עובדי ההוראה לא מתקבלות, רוב השאלות נותרות ללא מענה.

מאיר אסרף: אנחנו לא נסכים למצב שבו עובדי ההוראה שלנו ילמדו כשאין הנחיות רפואיות ברורות בנוגע לאיך הם אמורים להתמגן.

מאיר אסרף: זה מצב שהוא בלתי אפשרי שאין תשובות.

מאיר אסרף: אני מבקש מהוועדה לקרוא למשרד הבריאות להגיב, לתת לנו מענה על השאלות האלו.

מאיר אסרף: לגבי עובדי הוראה שהם הורים לילדים קטנים, אז יש רשויות מקומיות שהחליטו ויזמו פתרונות בדמות פעוטונים, צהרונים, כמו בפתח תקווה ובקריית גת שהקימו דבר כזה.

מאיר אסרף: משרד הבריאות לא מתווה ולא מאשר את התכניות האלו.

מאיר אסרף: הדברים האלה צריכים לקבל אישור ולהגיע אלינו.

מאיר אסרף: לא נסכים שהדברים האלה ימשיכו להתנהל בצורה הזאת.

מאיר אסרף: אנחנו פונים בכתב, מכבדים את אותם גורמים, אבל אם לא נקבל מענה, אנחנו יודעים מה צריך לעשות.

אורלי פרומן: שנת הלימודים התערערה בעקבות מה שנפל על כולנו.

אורלי פרומן: חודש יולי חייב להיות חודש לימודים רגיל לכולם, לא בית ספר של החופש הגדול.

אורלי פרומן: האם יש כבר עכשיו מו"מ מתקדם עם ארגוני ההורים כדי ששנת הלימודים הנוכחית תסתיים ב-30 ביולי?

אורלי פרומן: את בית הספר של החופש הגדול יפעילו בתחילת אוגוסט.

אורלי פרומן: אנחנו מדברים על תהליך שיקום של המשק, לא על חופש גדול.

אורלי פרומן: זה לא קיץ רגיל לבתי הספר, לגני הילדים ולמשק כולו.

אורלי פרומן: אני רוצה לדעת שאתם כבר עכשיו מדברים על זה, כדי לא שנגיע ליולי כשייגמרו תשעת ימים ונצטרך לדבר על זה.

ניר ברקת: אני רוצה להתייחס לגנים הפרטיים.

ניר ברקת: שמעתי שהאוצר רוצה להתייחס אליהם כאל עסקים כך שהם יקבלו את המענה מהקרן של ה-14 מיליארד שקל.

ניר ברקת: אני בהחלט לא פוסל את הרעיון הזה.

ניר ברקת: אני מציע שיביאו נתונים לגבי כמה מאותם גנים פנו לקרן, לגבי מה קורה בגנים הלא פרטיים, איך המדינה מסייעת להם, כדי שאת אותו סיוע שמקבלים הגנים הציבוריים גם הגנים הפרטיים יקבלו במתווה של ה-14 מיליארד שקל, או לחילופין, גם מענקים נוספים כפי שיקבלו גנים ציבוריים.

אסף שירמן: חברת הכנסת אורלי פרומן מכירה את העמדה שלנו, היא הוצגה גם בוועדת החינוך של הכנסת.

אסף שירמן: בגין התקופה שלפני פסח, יש הסכם קיבוצי עם הסתדרות המורים על פיו המורים יחזירו תשעה ימים במהלך חודש יולי.

אסף שירמן: בגין התקופה שלאחר חופש הפסח, נקבע בהחלטת הממשלה שהמורים יעבדו בהיקף של עד 50% - כמובן בהתאם לשלבי הגיל.

אסף שירמן: במקום שהם יעבדו בהיקף מלא עכשיו, הם יעבדו בקיץ.

אסף שירמן: קראתי באופן אישי ליפה בן דוד על-מנת שנסדיר את הסוגיה הזאת, כי ההורים והמשק כולו רוצים לקבל ודאות בנושא הזה.

אסף שירמן: לצערי הרב עדיין לא קיבלנו התייחסות מהסתדרות המורים, הם מעדיפים למצות את ההידברות שלהם מול משרד החינוך.

אסף שירמן: אנחנו ממתינים.

אסף שירמן: אנחנו כמו יתר חברי הוועדה מעוניינים שבתקופה של חודש יולי יתקיימו לימודים רגילים, מאחר והילדים החמיצו הרבה מאוד חומר לימודי, בטח בישובים שאין בהם אמצעים טכנולוגיים.

אסף שירמן: יש הרבה מאוד ישובים, למשל בכפרים הבדואים, שממש החמיצו למידה מרחוק ולמידה פרונטאלית.

אסף שירמן: חשוב לנו מאוד להחזיר את הלמידה הפרונטאלית כמה שיותר מהר, בדגש גם על גני הילדים.

יפית יצחקי: כתבנו הנחיות לגבי התלמידים והמורים שנמצאים בקבוצת סיכון.

יפית יצחקי: זה נמצא בהערות אחרונות אצל היועץ המשפטי ויופץ מאוד בקרוב.

עודד פורר: אתם מודעים לזה שאנשים הלכו היום לעבודה?

יפית יצחקי: אנחנו מודעים לזה.

יפית יצחקי: הדברים לוקחים קצת זמן.

יפית יצחקי: אנחנו מעדכנים את כל מי שצריך.

יפית יצחקי: הדברים מפורסמים כמה שיותר מהר.

עודד פורר: הרושם הברור שעולה ממשרדי האוצר, הבריאות והחינוך זה שהם הכפילו את מרכיב האי ודאות בעידן הזה של אי ודאות.

עודד פורר: לאף אחד לא ברור, כולל לא למשרדי הממשלה עצמם, מי אחראי על מה.

עודד פורר: לשאלות שאנחנו שואלים את המשרדים אף אחד לא יודע לתת תשובה.

עומר ינקלביץ': כל אחד מטיל על השני.

עודד פורר: או שהם לא יודעים, או שהם מטילים.

עודד פורר: בחלק מהדברים אין תשובה בכלל, אין תכנית ברורה ואין תכנית מסודרת.

עודד פורר: ההחלטות בנושא הזה היו צריכות להתקבל מזמן.

עודד פורר: לא יכול להיות שקובץ הנחיות לרשויות המקומיות מגיע רק ביום שישי בצהריים ומצפים שביום ראשון בבוקר תהיה מוכנות.

עודד פורר: אני מניח שנקבל את הדיווחים על איך נראו בתי הספר שנפתחו היום, כשאני בטוח שאף אחד מהם לא נראה כמו שמשרד הבריאות היה רוצה שייראה.

עודד פורר: אין שום דרך להחזיר את המשק לעבודה בלי שתפתרו את העניין של גילאי לידה עד שלוש.

עודד פורר: כשהגנים הפרטיים יפשטו את הרגל ולא יוכלו לפתוח, השוקת השבורה שהמשק הישראלי יעמוד בפניה תהיה גדולה פי כמה, המשבר יהיה פי כמה.

עודד פורר: אי אפשר להוציא הורים לעבודה אם לא דואגים למסגרות לילדים.

עודד פורר: מי שממלא את החלל בגילאי אפס עד שלוש הם הגופים הפרטיים.

עודד פורר: צריך לאפשר להם לפתוח - זה כולל תכנית מענקים, תכנית הלוואות.

עודד פורר: האינטרס שלנו שהם ייפתחו הוא לא רק בשביל להניע את גלגלי המשק על ידי כך שהם יעבדו, אלא כי עסקים אחרים לא יוכלו לעבוד אם המקומות האלה לא ייפתחו.

עודד פורר: אף עסק לא יוכל להיפתח כל זמן שאתם אומרים שבגילאים מסוימים אין בכלל, ושבגילאים מסוימים זה חצי שבוע.

עודד פורר: זה פשוט לא יכול לעבוד ככה.

עודד פורר: לא יכול להיות שפותחים את מוסדות החינוך כשהנחיות משרד הבריאות נמצאות בחתימות אחרונות, בעדכונים אחרונים.

עודד פורר: ההנחיות היו צריכות לצאת בקובץ מסודר, בקובץ סדור, קובץ שאומר איך העסק הזה עובד.

עודד פורר: מורים היו צריכים לקבל את מערכת השעות בשבוע שעבר.

עודד פורר: הייתה צריכה להיות פה היערכות והכנה שלא הייתה.

עודד פורר: אנחנו בוועדת הכספים, ואני יודע שגם בוועדות אחרות, דרשנו את אסטרטגיית היציאה לפני יותר מחודש.

עודד פורר: תניחו בפנינו את אסטרטגיית היציאה, תניחו בפנינו את התכנית שמראה מה יקרה ביום שתחליטו שאפשר לחזור ללימודים.

עודד פורר: ידענו שהיום הזה יגיע - חלק רצו שיגיע יותר מוקדם, חלק בממשלה רצו שיגיע יותר מאוחר.

עודד פורר: אם ידעתם שהיום הזה יגיע, הייתם צריכים להחליט מה יקרה באותו יום, הייתם צריכים להחליט לפני כדי שהכל יהיה ערוך, ממש כמו פקודת מבצע שכל אחד יודע איפה הוא עומד, איפה הוא יושב, לאן הילד שלו מגיע, איזה מורה מגיע, איזה מורה לא מגיע, מי נמצא בסיכון, מי לא נמצא בסיכון.

עודד פורר: רק עכשיו משרד הבריאות יודע מי האוכלוסיות שנמצאות בסיכון?

עודד פורר: לא ידעתם עד עכשיו להגדיר מי האוכלוסיות בסיכון?

עודד פורר: כל יום שני וחמישי מישהו אחר מהמשרד עולה בחדשות ומספר לנו סיפורים.

עודד פורר: חוץ מזה שכל אחד עושה את הסיבוב שלו בתקשורת - כלום, שום תכנית, שום הנחיות ברורות, שום מגע עם השטח.

עודד פורר: הדברים שעולים מהשטח הם רעים מאוד – גם ברמה של החזר תשלומים, גם ברמה של הנחיות.

עודד פורר: אני אבקש התייחסות בכתב ממשרד האוצר, מהרפרנט ומהסגן הרלוונטי לענייני רווחה על הפתרונות לגילאי אפס עד שלוש, כולל אמצעי הסיוע לעסקים שמפעילים את המוסדות האלה, איך הם אמורים לפעול.

עודד פורר: ברור לחלוטין שהם יצטרכו לפעול בקבוצות יותר קטנות, שאז העלויות של זה יהיו יותר גדולות.

אורלי פרומן: זה לא יהיה על חשבון ההורים.

עודד פורר: לא רק שזה לא יהיה על חשבון ההורים, גם אף אחד לא יפעיל את העסק הזה על חשבונו אם המדינה לא תכניס את היד לכיס ותסייע במענקים ובהלוואות.

עודד פורר: אני מסיים את הדיון הזה בתחושה קשה מאוד, בתחושה של חוסר ניהול של כל המשבר הזה.

עודד פורר: ראינו את זה בנושא הסיוע לעסקים הקטנים העצמאיים, ראינו את זה בכל הנושאים שדנו בהם לאורך כל הזמן בוועדה ובאירוע הזה שהוא דרמטי להחזרת המשק לפעילות.

עודד פורר: אני רוצה שמשרד החינוך ישלח לוועדה את קובץ ההנחיה שנשלח למורים, אני רוצה לראות איזה הנחיות נשלחו למורים.

עודד פורר: אני מבקש שמשרד הבריאות יעביר לוועדה את קובץ ההנחיות של האוכלוסיות שבסיכון.

עודד פורר: אתם צריכים להתחיל לעבוד מסודר.

עודד פורר: גם אם הקובץ לא מלא, מוציאים קובץ הנחיות, כי הרי אתם יודעים מי אלה שנמצאים בסיכון מאוד גבוה.

עודד פורר: מה עשו אלה שבסיכון גבוה כשהיום נפתחו בתי הספר?

עודד פורר: אם אתם חושבים שלשלוח מורה או גננת לרופא תעסוקתי זה פתרון, אז לכו תבדקו כמה רופאים תעסוקתיים יש לכם בכל מחוז, בכל קופת חולים.

עומר ינקלביץ': המורה של הבת שלי שתרמה כליה הגיעה לבית ספר למרות שהיא נמצאת בסיכון.

עומר ינקלביץ': אני לא יודעת אם זה חכם.

עומר ינקלביץ': היא נמצאת היום בבית ספר ומלמדת.

עומר ינקלביץ': לא בעיה?

חנן דגן: חשוב שתדעו שאנחנו נמצאים במצב מאוד מאוד בעייתי.

חנן דגן: אף אחד לא מדבר איתנו.

חנן דגן: באים אנשי משרד האוצר ומספרים בישיבת השרים שהם מצאו פתרון, אבל אף אחד לא דיבר איתנו.

חנן דגן: הם משקרים.

חנן דגן: אף אחד לא שולט בהם, הם עושים מה שהם רוצים.

חנן דגן: משרד הבריאות מוציא הנחיות לחזרה בלי לדעת מה קורה בגני הילדים, בלי לדעת איך לעבוד עם ילדים, בלי לדעת איך לעבוד עם תינוקות.

חנן דגן: הם לא יושבים איתנו כדי לסכם משהו, הכל באוויר לגמרי, הכל חסר שליטה.

חנן דגן: שמעתי פה לא מעט פעמים שאנשים אומרים שאף אחד לא דיבר איתם.

חנן דגן: גם איתנו אף אחד לא מדבר, אף אחד לא משתף.

חנן דגן: אף אחד לא רואה איך נכון להפעיל את המסגרות, אף אחד לא רואה איך אפשר לעבוד נכון.

חנן דגן: הבוקר טיפלתי בשני גנים שנסגרו.

חנן דגן: הגענו ל-2,000 גנים שיצאו מהמערך.

חנן דגן: איפה יהיו הילדים?

חנן דגן: אם תכפילו 2,000 גני ילדים ב-40, אתם תראו שיש עשרות אלפי ילדים בלי מסגרות.

חנן דגן: אם אחרי השבוע לא נמצא פתרון, מבחינתנו שנת הלימודים נגמרה.

חנן דגן: הרבה בעלי גנים כבר מחזירים את הנכסים שלהם לבעלים.

עודד פורר: כמה גנים פרטיים יש?

חנן דגן: כ-10,000 גנים פרטיים נכון להיום.

עודד פורר: ו-2,000 מתוכם נסגרו?

חנן דגן: כבר נסגרו, כבר הודיעו על סגירה.

חנן דגן: אתם לא מבינים באיזה כאוס אנחנו נמצאים ולמה אנחנו הולכים להגיע.

חנן דגן: ל-350,000 ילדים אין לאן לחזור בשבוע הבא.

חנן דגן: אתם בוועדה צריכים לתפוס את נערי האוצר, לתפוס את משרד הבריאות כדי למצוא השבוע פתרון, כי אין לנו כבר זמן, אנחנו נמצאים על זמן שאול.

קרן איוס: צודק חנן, מדובר ב-10,000 מסגרות שמכילות כ-350,000 ילדים.

קרן איוס: יש לנו כ-40,000 אלף בחוץ.

קרן איוס: המשק לא מבין שככל שיגדל הביקוש ויקטן ההיצע, כך גם המחירים יושתו על ההורים ויעלו.

קרן איוס: משרד הבריאות טרם הוציא מתווה שמתאים לגילאי לידה עד שלוש, זאת למרות שאנחנו רואים מסגרות שפועלות לעובדים חיוניים.

קרן איוס: לפתחו של משרד האוצר מונחת תכנית כלכלית לאסטרטגיית חזרה שהגשנו.

קרן איוס: התכנית אומרת שאם נשופה ב-1,000 שקלים לילד, שזה יוצא פחות מחצי מיליארד, נוכל לעמוד על הרגליים.

קרן איוס: בנק ישראל הוציא מסמך נגד שאומר שכל שבוע שהמשק סגור עולה שני מיליארד.

קרן איוס: אם ילד בכיתה א' יודע לעשות חשבון של מספר פחות מספר מה הוא שווה, למה לוקח לאוצר כל כך הרבה זמן להשיב לנו, להזמין אותנו, לקחת את הדברים שביקשנו בחשבון?

קרן איוס: הגשנו ניירת, ישבנו בשלוש ועדות עבודה ורווחה ובשני דיונים עם האוצר.

קרן איוס: יש לנו מחר עוד ישיבה שלדעתי תהיה עוד סוג של פטפטת.

קרן איוס: האוצר בכלל לא מתכוון לתת נתונים, וזה עוד כשיש לו את הכל על השולחן.

קרן איוס: כבר אין לנו לספק יותר נתונים ומספרים ממה שסיפקנו.

קרן איוס: המספר היחיד שיש זה מספר החללים.

קרן איוס: כל יום שעובר אנחנו רואים עוד ועוד מסגרות שנסגרות ופולטות החוצה ילדים שלא יהיה להם מענה.

קרן איוס: אנחנו גם טיפלנו באנשים אחרי ניסיונות התאבדות.

קרן איוס: החיים שלהם מונחים פה על הכף.

קרן איוס: אנחנו מרגישים כמו פצועים קשה, כמו פצועים אנוש בשדה הקרב.

קרן איוס: אני ממש מודה לך על ההזדמנות להגיד את הדברים.

עודד פורר: אורלי, אני מבקש שתעבירי את המסר לסגן הרלוונטי בנושא רווחה.

עודד פורר: אני מבקש שתהיה היום התייחסות בנושא הגנים הפרטיים, כולל כיצד אתם מתכננים להתמודד עם חזרה לפעילות כשכרגע כבר ל-20% מהילדים בגני הילדים הפרטיים אין מסגרת כי הגנים נסגרו.

אורלי פרומן: הייתי מבקשת להצטרף למכתב שיצא עכשיו לראש הממשלה עם הנתונים ששמענו, כדי שיבין מה הנזק שהולך להיגרם למאות אלפי ילדים, להוריהם ולמשק כולו.

עודד פורר: תודה, הישיבה נעולה.